钦定古今图书集成/明伦汇编/官常典/第491卷 > 尉迟敬德
## 钦定古今图书集成/明伦汇编/官常典/第491卷 > 尉迟敬德

按《唐书》本传，“敬德，名恭，以字行，朔州善阳人。隋大业
末，从军高阳，积阅为朝散大夫。刘武周乱，以为偏将，
与宋金刚南侵，得晋、浍等州，袭破永安王孝基，执独
孤怀恩等。武德二年，秦王战柏壁，金刚败奔突厥，敬
德合馀众守介休，王遣任城王道宗、宇文士及谕之，
乃与寻相举地降，引为右一府统军，从击王世充。会”
寻相叛，诸将疑敬德且乱，囚之。行台左仆射屈突通、
尚书殷开山曰：“敬德慓敢，今执之，猜贰已结。不即杀，
后悔无及也。”王曰：“不然。敬德必叛，宁肯后寻相者邪释之，引见卧内，曰：“丈夫以气相许，小嫌不足置胸中，
我终不以谗害良士。”因赐之金，曰：“必欲去，以为汝资。”
是日，猎榆窠。会世充自将兵数万来战。单雄信者，贼
骁将也，骑直趋王。敬德跃马大呼，横刺雄信坠，乃翼
王出，率兵还战，大败之，擒其将陈智略，获排槊兵六
千。王顾曰：“比众人意公必叛，我独保无它，何相报速
邪？”赐金银一箧。窦建德营板渚，王命李𪟝等为伏，亲
挟弓，令敬德执槊，略其垒，大呼致师。建德兵出，乃稍
引却，杀数十人，众益进，伏发，大破之。时世充兄子琬
使于建德，乘隋帝厩马，铠甲华整，出入军中以夸众。
王望见，问：“谁可取者？”敬德请与高甑生、梁建方三骑
驰往擒琬，引其马以归，贼不敢动。从讨刘黑闼，贼以
奇兵袭李𪟝，王勒兵掩其后。俄而贼众四面合，敬德
率壮士驰入贼，王乘阵乱，乃得出。又破徐圆朗，以功
授王府左二副护军。隐太子尝以书招之，赠金皿一
车，辞曰：“敬德起幽贱，会天下丧乱，久陷逆地，秦王实
生之方，以身徇恩，今于殿下无功，其敢当赐？若私许，
则怀二心，徇利弃忠，殿下亦焉用之哉！”太子怒而止。
敬德以闻，王曰：“公之心如山岳，然虽积金至斗，岂能
移之？然恐非自安计。”巢王果遣壮士刺之，敬德开门
安卧，贼至不敢入。因谮于高祖，将杀之，王固争得免。
其后隐、巢计日急，敬德与长孙无忌入白曰：“大王不
先决，社稷危矣。”王曰：“我惟同气，所未忍，伺其发而后
以义讨之，如何？”敬德曰：“人情畏死，众以死奉王，此天
授也。天与不取，反得其咎。大王即不听，请从此亡，不
能交手蒙戮。”无忌曰：“王不从敬德言，敬德亦非王有，
今败矣。”王曰：“寡人之谋，未可全弃，公更图之。”敬德曰：
“处事有疑非智，临难不决非勇。王今自计如何？勇士
八百人悉入宫控弦被甲矣，尚何辞？”后又与侯君集
等恳熟劝进，计乃定。时房元龄、杜如晦被斥在外，召
不至。王怒曰：“是背我邪？”因解所佩刀授之，谓曰：“即不
从，可斩其首以来。”敬德遂往谕元龄等，与入计议，隐
太子死。敬德领骑七十人趋元武门，王马逸，坠林下，
元吉将夺弓窘王，敬德驰叱之，元吉走，遂射杀之。宫
府兵屯元武门，战不解，敬德持二首示之，乃去。时帝
泛舟海池，王命敬德往侍，不解甲，趋行在。帝惊曰：“今
日之乱为谁？尔来何邪？”对曰：“秦王以太子、齐王作乱，
举兵诛之，恐陛下不安，遣臣宿卫。”帝意悦。于是南衙、
北门兵与府兵尚杂斗，敬德请帝手诏诸军，听秦王
节度，内外始定。王为皇太子，授左卫率。时坐隐巢者
百馀家，将尽没入之。敬德曰：“为恶者二人，今已诛。若
又穷支党，非取安之道。”由是普原，论功为第一，赐绢
万匹，举齐府金币什器赐焉。除右武𠋫大将军，封吴
国公，实封千三百户。突厥入寇，授泾州道行军总管。
卤至泾阳，轻骑与战，败之。敬德所得财，必散之士卒，
然婞直，颇以功自负。又廷质大臣得失，与宰相不平。
出为襄州都督，累迁同州刺史。尝侍宴庆善宫，有班
其上者，敬德曰：“尔何功，坐我上？”任城王道宗解喻之，
敬德勃然击道宗，目几眇。太宗不怿，罢，召让曰：“朕观
《汉史》，尝怪高祖时功臣少全者。今视卿所为，乃知韩、
彭夷戮，非高祖过。国之大事，惟赏与罚横，恩不可数，
得勉自修饰，悔可及乎！”敬德顿首谢。后改封鄂国，历
鄜、夏二州都督。老就第，授开府仪同三司，朝朔望。帝
将讨高丽，敬德上言：“乘舆至辽，太子次定州，两京空
虚，恐有元感之变。夷貃小国，不足枉万乘，愿委之将
臣，以时摧灭。”帝不纳，诏以本官行太常卿，为左一马
军总管。师还，复致仕。显庆三年卒，年七十四。高宗诏
京官五品以上及朝集使赴第临吊，册赠司徒、并州
都督，谥曰忠武，给班剑、羽葆、鼓吹，陪葬昭陵。敬德晚
节谢宾客不与通，饬观沼奏《清商乐》，自奉养甚厚。又
饵云母粉，为方士术延年。其战善避槊，每单骑入贼，
虽群刺之不能伤。又能夺取贼槊，还刺之，齐王元吉
使去刃与之校，敬德请王加刃而独去之，卒不能中。
帝尝问“夺槊与避槊孰难？”对曰：“夺槊难。试使与齐王
戏，少选，王三失槊。”遂大愧服。